Էլիսոն Մեք

**Էլիսոն Քրիստին Մեք** (,), ամերիկացի դերասանուհի, որն առավել հայտնի է «Սմոլվիլի գաղտնիքը» (2001-2011) հեռուստասերիալում Քլոե Սալիվանի դերով։

## Վաղ տարիներ
Մեքը ծնվել է Գերմանիայի Պրեց քաղաքում՝ ամերիկյան ընտանիքում։ Նրա հայրը՝ օպերային երգիչ Ջոնաթան Մեքը, աշխատում էր տեղական ընկերությունում, և Ալիսոնն իր առաջին տարիներն անցկացրել է այնտեղ։ Երբ նա դարձել է երկու տարեկան, նրա ընտանիքը տեղափոխվել է Հարավային Կալիֆոռնիա։ Մեքն ունի նաև ավագ եղբայր՝ Շենոնը, և կրտսեր քույր՝ Ռոբինը։

## Կարիերա
Չորս տարեկանում նա սկսել է իր կարիերան՝ նկարահանվելով շոկոլադի գովազդում։ Երբ նա յոթ տարեկան էր, Ալիսոնը սկսել է հաճախել դերասանական վարպետության դասընթացի և շուտով սկսել է աշխատել թատրոնում։ Այդ ժամանակ առաջին անգամ նկարահանվել է լիամետրաժ ֆիլմում․ դա «Ոստիկանական ակադեմիա» ֆիլմի վեցերորդ մասն էր, որտեղ նա ուներ փոքրիկ աղջկա էպիզոդիկ դեր։
Էլիսոնը նկարահանվել է նաև այնպիսի ֆիլմերում, ինչպիսիք են՝ «Իմ ամենաանհավանական տարին», «Մասնավեր դեպք», «Դժվար թե դա հրեշտակն է» և «Սիրելիս, մենք ինքներս մեզ փոքրացրել ենք» հիթային ֆիլմում։ Մեյքը լքել է Լոս Անջելեսը և իր ընկերոջ հետ տեղափոխվել Վանկուվեր, որտեղ էլ հետագայում ստացել է Քլոե Սալիվանի դերը «Սմոլվիլի գաղտնիքը» հայտնի հեռուստասերիալում։

## Օրենքի հետ կապված խնդիրներ և ներգրավվածություն NXIVM-ին
2010 թվականին Մեքը միացել է «Nxivm» կազմակերպության Վանկուվերի մասնաճյուղին «Սմոլվիլի գաղտնիքը»-ի խաղընկեր Քրիստին Քրոյկի հետ։ «Forbes» ամսագրի 2003 թվականի հոդվածում «NXIVM»-ը նկարագրվում էր որպես կազմակերպություն, որը կազմակերպում է ինքնազարգացման սեմինարներ, մինչդեռ քննադատները այն անվանում էին «պաշտամունքանման ծրագիր»։ Տորոնտոյի մասնաճյուղի հիմնադիրը լքել է կազմակերպությունը 2017 թվականին՝ դրա մասին պատմելով «The New York Times» պարբերականին։
ՀԴԲ-ն ձերբակալել է Մեքին Նյու Յորքում 2018 թվականի ապրիլի 20-ին կանանց սեռական շահագործման և աշխատանքի հարկադրանքի մեղադրանքով։ Հետաքննության տվյալներով՝ այն բանից հետո, երբ Մեքը կանանց ներգրավել է կազմակերպություն, նա սկսել է շանտաժի ենթարկել նրանց՝ ստիպելով սեռական հարաբերություններ ունենալ «NXIVM»-ի հիմնադիր Քիթ Ռանիերի հետ, ինչի համար Ռանիերից գումար է ստացել։ Մեքը, ենթադրաբար, զբաղեցնում էր «Nxivm»-ի ղեկավար պաշտոններից մեկը։ 2018 թվականի ապրիլի 24-ին Մեքն ազատ է արձակվել 5 միլիոն դոլար գրավի դիմաց։ Դատարանի որոշմամբ նա պետք է տնային կալանքի տակ գտնվեր Կալիֆորնիայում գտնվող իր ծնողների տանը և շրջեր էլեկտրոնային թևնոցով։ Նա մեղադրվում էր «DOS» կամ «The Vow» ծրագրում կանանց ներգրավելու մեջ։
2019 թվականի ապրիլի 8-ին Մեքն իրեն մեղավոր է ճանաչել ռեկետի և դավադրության մեջ։ Էլիսոն Մեյքի գործով դատավճիռը սպասվում էր 2019 թվականի սեպտեմբերին։ Բայց 2019 թվականի հուլիսի 15-ին ավագ շրջանային դատավոր Նիկոլաս Գարաուֆիսը որոշել է անորոշ ժամանակով հետաձգել գործի քննությունը, որպեսզի պրոբացիայի ծառայության աշխատակիցներին ժամանակ տա նախաքննությունն ավարտելու համար։ Մեղադրանքների համակցությամբ նրան սպառնում էր 15 տարվա ազատազրկում կամ ցմահ ազատազրկում։
Քննության տվյալներով՝ 2017 թվականի փետրվարին Մեքն ամուսնացել է կանադացի դերասանուհու հետ, որը նույնպես «Nxivm»-ի անդամ է, քանի որ վերջինս չի կարողացել երկարաձգել իր վիզան՝ ԱՄՆ-ում մնալու համար։ 2020 թվականի դեկտեմբերին Էլիսոնը ամուսնալուծության հայց է ներկայացրել։
2021 թվականի հունի 30-ին Էլիսոն Մեքը դատապարտվել է 3 տարվա ազատազրկման՝ կազմակերպությունում կանանց հավաքագրելու և այլ հանցագործությունների համար։ Դատավճռից առաջ նա ներողություն է խնդրել «Nxivm»-ի զոհերից։
2023 թվականի հուլիսի 3-ին Էլիսոն Մեքը վաղաժամկետ ազատ է արձակվել բանտից։ Նա ավելի վաղ նշանակված 3 տարի ժամկետից 21 ամիս է անցկացրել բանտում։ Վաղաժամկետ ազատման պատճառներն այս պահին անհայտ են մնում։

## Մրցանակներ և անվանակարգեր
Մինչ այժմ Էլիսոն Մեքն ունի 2 մրցանակ և ևս 6 անվանակարգ՝ կինոյի ոլորտում մնալով առանց հաղթանակի։ Ստորև ներկայացված են հիմնական մրցանակները։

## Անվանակարգեր
* Սատուրն մրցանակ
** 2007՝ հեռուստասերիալի երկրորդ պլանի լավագույն դերասանուհի, «Սմոլվիլի գաղտնիքը» հեռուստասերիալի համար։
** 2006՝ հեռուստասերիալի երկրորդ պլանի լավագույն դերասանուհի, «Սմոլվիլի գաղտնիքը» հեռուստասերիալի համար։

## Ծանոթագրություններ

Կատեգորիա:21-րդ դարի ամերիկացի դերասանուհիներ
Կատեգորիա:Ամերիկացի կին հնչյունավորողներ
Կատեգորիա:Ամերիկացի կինոդերասանուհիներ
Կատեգորիա:Ամերիկացի հեռուստատեսային դերասանուհիներ
Կատեգորիա:Ամերիկացի գանգստերներ
Կատեգորիա:Ամերիկացի երեխա դերասանուհիներ
Կատեգորիա:20-րդ դարի ամերիկացի դերասանուհիներ